
Uznesenie Okresný súd Malacky, vo veci starostlivosti súdu o maloleté dieťa: meno neurčené, priezvisko: A., nar. XX.XX.XXXX, dieťa rodičov B. A., nar. XX.XX.XXXX, trvale bytom C. D., E. X a F. A., nar. XX.XX.XXXX, trvale bytom C. D., toho času umiestnený v Ústave na výkon väzby a Ústave na výkon trestu odňatia slobody A., G. X, v konaní o návrhu Úradu práce, sociálnych vecí a rodiny so sídlom Malacky, Záhorácka 2942/60A, na nariadenie ústavnej starostlivosti, o nariadení neodkladného opatrenia, takto rozhodol: I. Súd nariaďuje neodkladné opatrenie tohto znenia: „Súd nariaďuje nemocnici A. – E. H., I. I. A., J. K. X, aby maloleté dieťa: meno neurčené, priezvisko: A.,nar. XX.XX.XXXX, odovzdala do starostlivosti Centra pre deti a rodiny E., I. I. E. XX, A..“ II. Neodkladné opatrenie bude trvať po dobu 6 mesiacov odo dňa nariadenia neodkladného opatrenia. odôvodnenie: 1. Návrhom doručeným tunajšiemu súdu dňa 08.08.2025 sa navrhovateľ - Úrad práce, sociálnych vecí a rodiny so sídlom Malacky, (ďalej len ako „ÚPSVR Malacky“) domáha vydania neodkladného opatrenia podľa § 367 Civilného mimosporového poriadku (ďalej len ako „CMP“), ktorým by súd nariadil nemocnici A., a.s., aby odovzdala maloleté dieťa do starostlivosti Centra pre deti a rodiny E., I. I. E. XX, A. (ďalej len ako „CDR“) a zároveň sa návrhom vo veci samej domáha nariadenia ústavnej starostlivosti nad maloletým dieťaťom. 2. Navrhovateľ ako dôvod podania svojho návrhu uviedol skutočnosť, že matka dňa 26.07.2025 porodila v Nemocnici A. svoje v poradí jedenáste dieťa, pričom zo správy danej nemocnice vyplýva, že novonarodené dieťa je hranične donosené, má pozitívny toxikologický skríning na metamfetamíny, amfetamíny a extázu, pričom matka počas prvého dňa po pôrode opustila nemocnicu s tým, že dieťa ponechala v starostlivosti zdravotníckeho personálu. Zároveň podľa vyjadrenia nemocnice na pôrodnej sále u matky boli zistené vši, ktoré boli viditeľné aj voľným okom. ÚPSVR Malacky uviedol, že matka po opustení maloletého dieťaťa dňa 27.07.2025 (deň po pôrode) išla z nemocnice A. za ostatnými maloletými deťmi do CDR H., otec maloletých detí sa v čase pôrodu naďalej nachádza vo väzbe Ústave na výkon väzby a Ústave na výkon trestu odňatia slobody A. (ďalej len ako „ÚVV a ÚVTOS A.“) pre podozrenie zo spáchania prečinu nebezpečného vyhrážania. Z návrhu navrhovateľa vyplýva, že dňa 30.07.2025 matka maloletého dieťaťa na vlastnú žiadosť dobrovoľne podpísala privolenie na osvojenie maloletého dieťaťa. ÚPSVR Malacky dňa 04.08.2025 vykonal pohovor s otcom maloletého dieťaťa v ÚVV a ÚVTOS A., pričom zistil, že otec maloletého chce po prepustení z väzby požiadať o zverenie maloletého dieťaťa do svojej starostlivosti, nesúhlasí s osvojením maloletého dieťaťa, do C. D. sa po prepustení z väzby nechce vrátiť, nakoľko vie, že tam nie sú vytvorené vhodné podmienky na starostlivosť o maloleté deti, domácnosť je zanedbaná a v rodine medzi jej členmi a blízkymi príbuznými je prítomné opakované fyzické násilie, ktorého svedkami sú aj maloleté deti. Otec v zmysle vykonaného pohovoru uviedol, že vie o tom, že matka maloletého dieťaťa užila počas tehotenstva omamné a psychotropné látky, ktoré mala od partnera svojej sestry, ktorý je podľa vyjadrenia otca
dílerom drog. Dňa 04.08.2025 vykonal navrhovateľ pohovor so sestrou matky a jej partnerom, ktorí sa vyjadrili, že matka maloletých detí si mala zadovážiť psychotropné a návykové látky od osoby, ktorá tieto látky predáva. Zároveň sa vyjadrili, že otec maloletého dieťaťa je taktiež užívateľom psychotropných a omamných látok, tieto si chodí vyzdvihovať do obce Zohor od neznámych osôb a tieto látky následne užíva a aj predáva. ÚPSVaR Malacky preto konštatuje, že matka ohrozila život a zdravie svojho maloletého dieťaťa už počas prenatálneho štádia vývoja maloletého a tehotenstva, čo mohlo a aj môže mať vážne následky na zdravý psychický, fyzický a sociálny vývin dieťaťa. Zároveň závažným spôsobom ohrozila aj svojich ďalších osem maloletých detí, ktoré jej boli uznesením Okresného súdu Malacky, č. k. 8P/67/2025 prinavrátené dňa 12.05.2025 do starostlivosti. Matka maloletého toho času nedisponuje žiadnymi finančnými prostriedkami, jej ďalšie maloleté deti sú opätovne umiestnené do zariadenia na základe uznesenia Okresného súdu Malacky, č. k. 8PPOm/3/2025 zo dňa 30.07.2025. Navrhovateľ uviedol, že matka maloletého a ani ostatná rodina nemá vytvorené podmienky na to, aby mohla zabezpečovať starostlivosť o maloletého, pričom sama matka uvádza, že starostlivosť o maloletého by už nezvládla. Otec sa toho času od júna 2025 nachádza vo väzbe a nie je isté, či bude prepustený, a v akom časovom horizonte. 3. Navrhovateľ k svojmu návrhu pripojil oznámenie o narodení dieťaťa – maloletý B. A. a žiadosť o súčinnosť vypracovanú nemocnicou E. H. B. A. zo dňa 28.07.2025, rodný list maloletého dieťaťa, pohovor s matkou zo dňa 28.07.2025, záznam zo šetrenia v domácnosti matky zo dňa 30.07.2025, vyhlásenie matky - privolenie na osvojenie dieťaťa zo dňa 30.07.2025 a záznam z pohovoru s otcom zo dňa 04.08.2025. 4. Navrhovateľ dňa 08.08.2025 tunajší súd informoval o skutočnosti, že maloleté dieťa sa toho času stále nachádza v nemocničnom zariadení. 5. Podľa § 324 ods. 1 Civilného sporového poriadku (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 6. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 7. Obsah neodkladného opatrenia je definovaný v ustanovení § 325 ods. 2 CSP, tento však nie je taxatívne daný. Podľa § 325 ods. 2, písm. d) CSP, neodkladným opatrením možno strane uložiť najmä, aby niečo vykonala, niečoho sa zdržala alebo niečo znášala. 8. Podľa § 326 ods. 1 a ods. 2 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. K návrhu musí navrhovateľ pripojiť listiny, na ktoré sa odvoláva. 9. Podľa § 329 ods. 1 prvej vety CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania.
10. Podľa § 361 CMP, súd nariadi neodkladné opatrenie aj vtedy, ak to vyžaduje verejný záujem. 11. Podľa § 367 ods. 1 CMP, neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 12. Podľa § 367 ods. 2 CMP, ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov.
13. Podľa § 367 ods. 3 CMP, o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 14. Podľa § 367 ods. 4 CMP, uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 15. Podľa § 367 ods. 7 CMP, súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 16. V konaní vo veci starostlivosti súdu o maloleté deti je účelom neodkladného opatrenia v prvom rade ochrana maloletých detí. Záujem maloletého dieťaťa je vždy prvoradý (čl. 3 Dohovoru o právach dieťaťa, čl. 24 ods. 2 Charty základných práv Európskej únie, čl. 5 Zákona o rodine). 17. Neodkladné opatrenia neprejudikujú práva ani jedného z účastníkov a ani práva tretích osôb a svoje opodstatnenie strácajú, keď súd poskytne ohrozeným alebo porušeným právam definitívnu ochranu. Z povahy neodkladných opatrení vyplýva, že nebudú zisťované všetky skutočnosti, ktoré by mal súd inak zistené, ak by mal vo veci vydať konečné rozhodnutie (NS SR č. 3Cdo 203/2011, nález ÚS SR III. ÚS 298/2008). Vydanie neodkladného opatrenia predpokladá, aby sa aspoň osvedčila danosť práva a aby neboli vážnejšie pochybnosti o potrebe bezodkladnej úpravy pomerov. Pri prijímaní takéhoto opatrenia prevláda požiadavka rýchlosti konania nad úplným preukázaním uplatneného nároku. Aj v konaní o neodkladnom opatrení však musí súd hodnotiť vykonané dôkazy, pričom rozhodné skutočnosti (predovšetkým nárok sám) nemusia byť spoľahlivo preukázané. K nariadeniu neodkladného opatrenia stačí, ak sú rozhodné skutočnosti aspoň osvedčené, t. j. ak sa javia aspoň pravdepodobnými, a teda umožňujú záver o pravdepodobnosti nároku, ktorému má byť poskytnutá súdna ochrana. Procesnú zodpovednosť v uvedenom smere nesie navrhovateľ neodkladného opatrenia. Zároveň neodkladné opatrenie nariadi súd len za predpokladu, ak je potrebné bezodkladne upraviť pomery, teda ak je splnený predpoklad naliehavosti požadovanej úpravy a je nevyhnutný okamžitý zásah súdu. 18. Súd sa oboznámil so spisovým materiálom vedeným na tunajšom súde ohľadne súrodencov maloletého dieťaťa a zistil, že uznesením tunajšieho súdu č. k. 8PPOm/1/2025-57 zo dňa 20.01.2025 bola okamžite dočasne zverená maloletá D. do starostlivosti CDR H.; rozhodnutie nadobudlo právoplatnosť dňa 07.02.2025. Uznesením tunajšieho súdu č. k. 8PPOm/2/2025-70 zo dňa 20.01.2025 boli maloleté deti B., L., M. a N. okamžite dočasne zverené do starostlivosti takisto CDR H., maloleté D. a B. do starostlivosti CDR A. – F. a E. do starostlivosti CDR A. –
O., rozhodnutie nadobudlo právoplatnosť dňa 14.02.2025. Uznesením č. k. 8P/19/2025-22 zo dňa 12.02.2025 bolo tunajším súdom prikázané CDR A. – F. a CDR A. – O., aby maloletých D., B. a E. odovzdali do starostlivosti CDR H.; rozhodnutie nadobudlo právoplatnosť dňa 04.03.2025. Rodičia maloletých detí podali dňa 02.05.2025 návrh na zrušenie predmetných neodkladných opatrení, konanie sa viedlo pod sp. zn. 8P/67/2025. Tunajší súd vo veci rozhodol uznesením č. k. 8P/67/2025 – 56 zo dňa 12.05.2025 tak, že nariadené neodkladné opatrenia zrušil; Krajský súd v Trnave uznesením č. k. 11CoP/84/2025 - 432 zo dňa 21.07.2025 odvolanie kolízneho opatrovníka a prokurátora Okresnej prokuratúry v Malackách odmietol; rozhodnutia zatiaľ nie sú právoplatné. Na tunajšom súde sa v súčasnosti vedie pod sp. zn. 8P/34/2025 konanie o nariadenie ústavnej starostlivosti nad maloletými deťmi na základe návrhu Úradu práce, sociálnych vecí a rodiny Malacky. Zo spisu tunajšieho súdu sp. zn. 0Tp/412/2025 súd zistil, že uznesením č. k. 0Tp/412/2025-20 zo dňa 04.06.2025 bol otec maloletých detí vzatý do väzby, uvedené uznesenie bolo potvrdené uznesením Krajského súdu v Bratislave č. k. 2Tpo/28-2025 zo dňa 01.07.2025; rozhodnutie nadobudlo právoplatnosť dňa 01.07.2025. Uznesením tunajšieho súdu č. k. 8PPOm/3/2025 – 50 zo dňa 30.07.2025 súd okamžite dočasne zveril maloleté deti A., B., nar. XX.XX.XXXX, D., nar. XX.XX.XXXX, L., nar. XX.XX.XXXX, M., nar. XX.XX.XXXX, N., nar. XX.XX.XXXX, D., nar. XX.XX.XXXX, B., nar. XX.XX.XXXX a E., nar. XX.XX.XXXX, do starostlivosti Centra pre deti a rodiny H., I. I. F. P. Q. X, H. a zároveň rozhodol, že neodkladné opatrenie bude trvať po dobu 6 mesiacov odo dňa nariadenia neodkladného opatrenia. Uznesenie nadobudlo vykonateľnosť 30.07.2025.
19. Otec sa v súčasnosti nachádza vo väzbe v Ústave na výkon väzby a ústave na výkon trestu odňatia slobody v A., po prepustení z väzby deklaruje záujem zabezpečovať osobnú starostlivosť o maloleté dieťa a s jeho osvojením nesúhlasí. Matka dňa 26.07.2025 porodila v poradí svoje jedenáste dieťa, ktoré po pôrode zanechala v nemocničnom zariadení, dieťa opustila a dňa 27.07.2025 išla za ostatnými deťmi do CDR H.; dňa 30.07.2025 podpísala súhlas s privolením na osvojenie maloletého dieťaťa. Matka v súčasnosti nemá žiaden príjem. 20. Súd po oboznámení sa s návrhom, jeho prílohami, ako aj s obsahom spisového materiálu vedeného na tunajšom súde ohľadne súrodencov maloletého dieťaťa a rodičov maloletých detí po vykonaní dokazovania v rozsahu nevyhnutnom pre rozhodnutie o neodkladnom opatrení dospel k záveru, že návrh na nariadenie neodkladného opatrenia podľa § 367 CMP je dôvodný. V danom prípade vznikla potreba neodkladne upraviť pomery maloletého z dôvodu vážneho a bezprostredného ohrozenia jeho priaznivého vývinu, najmä fyzického, psychického a sociálneho, pričom nebolo možné zabezpečiť ochranu jeho záujmov iným, menej zásadným spôsobom. Zo zistených skutočností vyplýva, že matka maloletého ako aj samotný maloletý boli po pôrode pozitívne testovaní na prítomnosť omamných a psychotropných látok (amfetamíny, metamfetamíny a extázu), pričom matka nevedela žiadnym spôsobom preukázať, že išlo iba o jej jednorazové zlyhanie, okrem toho nepreukázala, že by počas tehotenstva s maloletým navštevovala gynekologickú poradňu. Zo správy nemocnice súd okrem toho zistil, že personál nemocnice zistil u matky počas pôrodu vši. Matka následne zanechala maloletého po pôrode v zdravotníckom zariadení, išla za ostatnými maloletými deťmi do CDR H. a dňa 30.07.2025 podpísala súhlas s osvojením maloletého dieťaťa, nakoľko podľa jej vyjadrenia starostlivosť o ďalšie maloleté dieťa nezvládne. Otec maloletého dieťaťa je toho času vo väzbe a osobnú starostlivosť o dieťa z objektívnych dôvodov vykonávať nemôže, avšak nesúhlasí s osvojením maloletého dieťaťa; po prepustení z väzby deklaruje svoj záujem sa o maloleté dieťa (ako aj o ostatné deti) postarať. Súd na základe zisteného stavu konštatuje, že domáca situácia rodičov je poznačená prvkami nestability, násilia v blízkej rodine a požívaním omamných a psychotropných látok preukázateľne matkou, údajne oboma rodičmi maloletého dieťaťa, pričom matka užila kombináciu omamných a psychotropných látok (keď výsledky toxikologického vyšetrenia boli pozitívne až na tri rôzne druhy drog – nájdené látky patria medzi stimulanty centrálneho nervového systému a sú zaradené medzi zakázané tvrdé drogy s vysokým rizikom závislosti a vážnymi zdravotnými dôsledkami) počas tehotenstva s maloletým a v prítomnosti ostatných svojich detí. Súd takisto musí konštatovať, že u rodičov absentuje rodičovská zručnosť a pocit zodpovednosti vo vzťahu k starostlivosti o maloleté deti – rodičia zlyhali v starostlivosti o maloleté deti, keď im bola daná možnosť preukázať, že svoju rodinnú situáciu upravili a sú schopní deťom vytvoriť zdravé a bezpečné prostredie – matka bez otca detí, ktorý sa dopustil násilného konania voči širšej rodine matky detí, nie je schopná zabezpečiť starostlivosť o maloleté deti – je bez príjmu, poskytnuté finančné prostriedky na výživu detí na daný účel nevyužíva, potraviny pre rodinu zabezpečuje CDR H. (uvedené skutočnosti vyplývajú zo správa UPSVaR Malacky v konaniach sp. zn. 8P/67/2025, 8P/34/2025, 8PPOm/3/2025), pre nespoluprácu rodičov nie je funkčný žiadny podporný mechanizmus z okolia rodiny (aj ponúkanú pomoc zo strany inštitúcií rodičia odmietajú), ktorý by zabezpečil zdravé a prospešné rodinné zázemie pre maloletého ako aj pre jeho súrodencov, nie je známa žiadna osoba z blízkej či širšej rodiny, ktorá by bola schopná a ochotná zabezpečiť riadnu starostlivosť o maloleté dieťa, resp. poskytnúť podporu a pomoc rodičom detí v ich starostlivosti o deti. Naopak, matka sama udáva, že nie je schopná sa o maloletého postarať a otcovi v starostlivosti o maloletého bránia objektívne prekážky. 21. Vzhľadom k uvedeným skutočnostiam súd po vyhodnotení takto zisteného skutkového stavu vyhovel návrhu navrhovateľa v plnom rozsahu a zároveň v súlade s § 367 ods. 2 CMP obmedzil čas trvania tohto neodkladného opatrenia na dobu 6 mesiacov. Poučenie: Proti tomuto uzneseniu možno podľa § 357 písm. d) Civilného sporového poriadku podať odvolanie do 15 dní odo dňa jeho doručenia na tunajšom súde, písomne, v 3 vyhotoveniach, s náležitosťami podľa § 363 Civilného sporového poriadku. Odvolanie môže podať strana, v ktorej neprospech bolo rozhodnutie vydané.
Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty podanie odvolania.
na
Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. V odvolacom konaní možno uvádzať nové skutkové tvrdenia a predkladať nové dôkazné návrhy. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona – Zákon č. 233/1995 Z. z. o súdnych exekútoroch a exekučnej činnosti (Exekučný poriadok), ktorá môže byť vykonaná len spôsobmi uvedenými týmto zákonom (§62 a nasl. Zákona č. 233/1995 Z. z.). Ak ide o rozhodnutie vo veciach starostlivosti o maloletého, styku s maloletým alebo inej peňažnej povinnosti vo vzťahu k maloletému, môže oprávnený podať návrh na nariadenie výkonu rozhodnutia, ktorý môže byť uskutočnený spôsobom ustanoveným zákonom č. 161/2015 Z.z. Civilný mimosporový poriadok (§ 370 a nasl. CMP)

Zdroj: KAUZIS.SK – https://www.kauzis.sk/judikatura/r/ECLI:SK:OSMA:2025:1625201732.2 (dáta aktuálne k 12. 11. 2026). Záväzné je znenie zverejnené súdom.




